Die vorige paragraaf klink nogal asof dit baie ernstige komplikasies vir die verkoper kan gee. As jou huis in ‘n goeie toestand is en jy onderhoudswerk deur die jare gedoen het, behoort dit nie ‘n probleem te wees nie. Die sertifikate is nie onbekostigbaar duur nie en daar is nie altyd werk nodig op ‘n eiendom nie. Daar is besighede wat daarin spesialiseer om vir jou al hierdie sertifikate te gee. Gewoonlik sal jou eiendomsagent, as jy een gebruik het, dit namens jou reel.
Die partye kan ook ooreenkom dat die koper vir die sertifikaat sal betaal en ook vir enige herstelwerk wat gedoen moet word. Die eiendom kan nie oorgedra word aan die koper sonder hierdie sertifikaat nie. Die partye moet dus spesifiek beding in die koopkontrak aangaande die situasie: naamlik wie dit gaan bekom en aanvra; wie daarvoor gaan betaal en wie gaan enige herstelkoste betaal wat nodig is. Die partye kan wel ooreenkom dat die verkoper nie die sertifikaat hoef te verskaf nie, maar dan moet daar baie duidelik en baie presies daaroor ooreengekom word. In so ‘n geval sal die koper nie na datum van oordrag enige kostes van die verkoper kan verhaal indien daar herstelwerk nodig is ten opsigte van enige elektriese werk nie. Ek sal nie aanbeveel dat so ‘n onderhandeling plaasvind nie, maar dat die sertifikaat liewer verskaf word soos deur wetgewing vereis word.